Choma, Igor, poslanec NR SR (2014-09-18):
Ďakujem pekne. Nedá mi nevyjadriť sa k niektorým veciam, aj keď naozaj nebudem komentovať niektoré hlúposti, ktoré tu boli povedané. V každom prípade, pán Hlina, ja vás považujem už za paranoika. Vy za všetkým vidíte niečo. Za všetkým vidíte komplot. Doniesol mi niekto niečo sem, veď to sú úplne také hlúposti, že až. Ja sa venujem s pani podpredsedníčkou dlho tejto problematike, dlho. A niekomu vyhoviete, niekomu nevyhoviete. Možno ste tam našli nejakú paralelu s niekým, neviem čo, akým spôsobom ste k tomu došli, ale môžem vás ubezpečiť, že to nie je pravda. A ja nie som ten typ človek, ktorý by takéto veci robil. A takisto trakčné vedenie, vy splietate, trakčné vedenie v Žiline má v správe mesto, nikto iný, mesto Žilina je vlastníkom kompletne všetkého, mesto Žilina, nikto iný. Vo výboroch neboli žiadne pripomienky k tomu zákonu. Ani od jedného, ani opozičného, dokonca len z našej strany SMER – SD. Takže verte tomu, že keď bude tento zákon schválený, a teda ak bude a ak ja budem primátorom, tak vám osobne pošlem fotografie zlikvidovaných bilbordov aj spoločnosti, o ktorej ste hovorili. Ja vám osobne donesiem tie fotografie odpílených bilbordov. Nedá mi ale nevenovať sa ešte na chvíľočku pánovi Brockovi i napriek tomu, že to nesúvisí s témou, a mrzí ma, že tu už nie je, lebo už miliónkrát v tejto miestnosti spomína a berie moje mesto do úst, moje meno do úst a nikdy som sa tomu nejakým spôsobom nevenoval, vždy som si povedal, že ako kašlem na neho, nech si rozpráva, čo chce, len niektoré veci jednoducho okomentovať musím. Už tu bolo povedané a ja by som to znova rád zdôraznil. Všetkým kádehákom, ktorí to sústavne omieľajú, donekonečna, že ja som bol riadne zvolený a ľudia vedeli o mne, že som aj poslanec Národnej rady, že som aj poslanec Žilinského samosprávneho kraja, aj napriek tomu mi dali dôveru ako primátorovi. Ja neviem, či tak urobia teraz, je to na nich, ale bol som všade riadne zvolený. A vôbec im nevadilo, že poberám platy, vôbec im to nevadilo. Prečo vy tu stále niečo vyťahujete, mne to príde už ako nejaká závisť. Keď Brocka vidí Chomu, tak červené plátno pred očami. (Reakcia z pléna.) Dobre, veď hovorím, že je to možno závisť,  ale isto to nie je o nijakom rešpektovaní základných pravidiel vôle ľudu, keď to tak môžem povedať trošku nadnesene. Chcem v tejto súvislosti povedať jednu vec. Keď bolo KDH pri vláde, nebolo tak dávno, ’10-’11, prečo neprišiel takýto zákon? Preto, lebo aj predseda KDH poberal dva platy? Jeden tučný 12-tisícový, druhý poslanecký? Za 15-tisíc? Vtedy sa to neriešilo! Vtedy to nebol problém. Takisto platy z verejných zdrojov. Možno jeden európsky z verejných zdrojov, druhý zo slovenských. Ale vtedy sa to vôbec neriešilo. Pán Brocka, prečo mi neodpoviete teraz? Kde ste? Ešte aj dôchodcovský plat možno poberá. A zo 4 mandátov mám zaplatené iba tri, lebo v Národnej diaľničnej spoločnosti neberiem žiadny plat, to by som bol rád, keby aj toto pán Brocka sa naučil. Už som to tu spomínal, myslím dvakrát v tejto sále. A ja sa za to nehanbím. A keď ešte mi vyčíta pán Brocka, že ako to môžem stíhať, no tak viete, ak pán Brocka odrobí 100 hodín mesačne, tak odrobí 100 hodín. Ale ja odrobím 260, 280 hodín mesačne. Ja robím 10, 12, 14, nezriedka aj 16 hodín denne, či to, či mi to veríte, alebo nie. (Reakcia z pléna.) Aj soboty, aj nedele. A nikto sa ma nepýta, či chcem alebo nechcem ísť v sobotu, ja tam jednoducho, je to moja povinnosť, som zvolený, idem tam. Nemám pocit, že si nezaslúžim svoj plat. A nehanbím sa ani povedať, že ak robím dve funkcie, tak ich robím aj kvôli platu. Ja nekradnem, ale za to, za čo robím, chcem mať zaplatené. To je úplne normálna vec a je to v zmysle zákona. Ak bude schválený iný zákon, dobre, budem rešpektovať. Alebo si rozmyslím, či pôjdem alebo nepôjdem kandidovať. Takže bol by som rád, keby sme rešpektovali základné hodnoty, ešte raz hovorím. A to, čo povedal aj pán poslanec Číž, v európskom je bežné a dokonca vítané, že ľudia zo samosprávy, volení ľudia sú aj v národnom parlamente. Neviem, čo je na tom zlé. Neviem, čo komu by to malo vadiť. Ale dobre, ak vadí to kádehákom, tak im to vadí, nedá sa nič robiť. To je všetko, čo som chcel povedať. Ďakujem pekne.